FI Euroopan unionin virallinen lehti CE 88/664

(2004/C 88 E/0683)

KIRJALLINEN KYSYMYS E-3993/03

esittäjä(t): Giles Chichester (PPE-DE) ja Geoffrey Van Orden (PPE-DE) komissiolle

(7. tammikuuta 2004)

Aihe: Kozloduin ydinvoimalan yksikköjen sulkemispäivämäärän uudelleentarkastelu

Neuvosto ja Bulgarian hallitus pääsivät (komission aloitteesta) sopimukseen 29. marraskuuta 1999 Kozloduin ydinvoimalan neljän yksikön sulkemisesta. Se on kymmenen vuotta vanhojen kriteerien mukainen edellytys Bulgarian liittymiselle EU:hun. Kansainvälinen atomienergiajärjestö (IAEA) ilmoitti vuonna 2002, että yksiköihin tehdyt korjaukset vastaavat muihin saman aikakauden voimaloihin tehtyjä parannustöitä. Tällä hetkellä odotetaan neuvoston marraskuussa 2003 tehdyn vertausarvioinnin tuloksia. Katsooko komissio, että sen pitäisi myönteisen arvion perusteella kehottaa Bulgarian hallitusta ja neuvostoa tarkastelemaan uudelleen sopimuksen mukaista sulkemispäivämäärää, koska siihen ei olisi enää teknistä perustetta?

Günter Verheugenin komission puolesta antama

yhteinen vastaus

kirjallisiin kysymyksiin E-3992/03 ja E-3993/03

(11. helmikuuta 2004)

Bulgaria sitoutui liittymisneuvottelujen yhteydessä sulkemaan Kozloduin ydinvoimalan yksiköt 1 ja 2 ennen vuotta 2003. Lisäksi Bulgaria sitoutui sulkemaan voimalan yksiköt 3 ja 4 vuonna 2006. Neuvoston valvonnassa toimivan niin sanotun vertaisarviointijärjestelmän osalta voidaan sanoa, että yhteisö lähetti Bulgariaan asiantuntijavaltuuskunnan, kuten liittymisneuvotteluissa oli sovittu.

Noudattaen yksikköjen 1 ja 2 sulkemisesta tekemiään sitoumuksia Bulgaria sulki nämä kaksi yksikköä (WER-440/320-reaktorit) käytöstäpoistoa varten vuoden 2002 lopulla.

Asiantuntijavaltuuskunta, joka toimi EU:n neuvoston valvonnassa 16.—19. marraskuuta 2003, koostui jäsenvaltioiden edustajista. Komissio osallistui valtuuskuntaan tarkkailijana. Valtuuskunnan tarkoitus oli neuvoston määritelmän mukaan ennen kaikkea tarkastaa ja varmentaa paikan päällä niiden asiaan liittyvien suositusten täytäntöönpanotilanne, jotka sisältyivät vuoden 2001 kertomukseen ydinturvallisuudesta laajentumisen yhteydessä sekä sitä seuranneeseen vuoden 2002 vertaisarvioinnin tilaa koskevaan kertomukseen, jotka molemmat oli laatinut EU:n neuvoston sisäinen ydinalaa käsittelevä työryhmä. Näin ollen asiantuntijavaltuuskunnan käynnillä ei ollut ainoastaan tarkoitus tarkastaa Kozloduin ydinvoimalan yksiköitä 3 ja 4 koskevien suositusten täytäntöönpanoa vaan siihen sisältyi myös muita Bulgarian ydinturvallisuusviranomaiseen liittyviä kysymyksiä.

Asiantuntijavaltuuskunnan työ on osa Bulgariaa varten käyttöön otettua vertaisarviointijärjestelmää, ja se on nähtävä jatkona neuvostossa aiemmin — ydinalaa käsittelevän työryhmän ja sen ydinturvallisuutta käsittelevän erityistyöryhmän toimesta — tehdylle työlle. Vertaisarviointimekanismi on jatkuva prosessi, joka perustuu tiedonvaihtoon ehdokasmaiden ja yhteisön välillä. Näin ollen asiantuntijavaltuuskunnan käynnin aikana suoritetut tekniset toimenpiteet eivät merkitse kokonaan uutta arviota ydinturvalli-suustilanteesta Bulgariassa.

Komissio muistuttaa, että ydinturvallisuutta on arvioitu ehdokasmaissa — kuten on nähtävissä edellä mainituista ydinalatyöryhmän kertomuksista — EU:n aseman määrittämiseksi ”ydinturvallisuuden korkealla tasolla” ja että se on ollut huomattavien, useiden EU:n puheenjohtajakausien aikana toteutettujen yhteisten ponnistusten tulos. EU:ssa on saavutettu korkea lähentymisaste teknisten ja organisatoristen vaatimusten ja hyvien käytäntöjen pääsisällön osalta. Useilla aloilla näissä vaatimuksissa mennään kansainvälisiin välineisiin kuuluvia vaatimuksia pidemmälle. Tämä yhteinen EU:n näkökulma on heijastunut ydinvoimaloiden arviointiin.

Kozloduin ydinvoimalan yksiköt 3 ja 4 (VVER-440/230-reaktorit), kuten jäljellä olevat ydinlaitokset ehdokasmaissa, on arvioitu johdonmukaisesti ja yhtenäisesti, ja näiden yksikköjen osalta ydinalatyöryhmän kertomuksissa on korostettu, että niiden lopullinen sulkeminen vuonna 2006 on erittäin tärkeää. Näitä yksikköjä varten määritettyjä ohjelmia turvallisuuden parantamiseksi tulisi vastaavasti tarkastella suhteessa tähän sulkemisajankohtaan. Näin ollen vertaisarviointijärjestelmän, johon kuuluu asiantuntijavaltuuskunta-käyntien järjestäminen, tarkoitus ei missään nimessä ole arvioida uudelleen yksikköjen 3 ja 4 käyttämisen vuoden 2006 jälkeen toteutettavuutta.

Bulgarian tulee jatkaa kaikkien ydinalatyöryhmän kertomusten sisältämien suositusten täytäntöönpanoa asetettujen ensisijaisten tavoitteiden osalta, mukaan luettuna olemassa olevien turvallisuuden parantamisohjelmien täytäntöönpano. Ottaen huomioon asiantuntijavaltuuskunnan käynnin tulokset neuvoston ydinalaa käsittelevä työryhmä valmistelee täydellisen kertomuksen, joka noudattaa vertaisarvioinnin toimeksiantoa ja soveltamisalaa. Kertomuksen odotetaan olevan valmis huhtikuun 2004 loppuun mennessä, ja se muodostaa päivitetyn version ydinalatyöryhmän vuoden 2002 kertomuksesta.